На основу чл. 109. и 119. став 1. тачка 1) Закона о основама система обра­зо­вања и васпитања („Службени гласник РС“, број 88/17) и члана 43. Стату­та „Техничке школе“ у Жагубици (у даљем тексту: Школа), Школски одбор Школе, на седници одржаној 30.03.2018. године, једногласно донео је

**П Р А В И Л А П О Н А Ш А Њ А**

**ЗАПОСЛЕНИХ, УЧЕНИКА И РОДИТЕЉА УЧЕНИКА У ШКОЛИ**

**I. ОСНОВНЕ ОДРЕДБЕ**

**Члан 1.**

Правилима понашања у Школи (у даљем тексту: Правила) уређује се пона­ша­ње и међусобни односи запослених, ученика, родитеља односно других законских заступника ученика (у даљем тексту: родитељи) и трећих лица у Школи.

**Члан 2.**

Поштовањем Правила обезбеђује се успешно одвијање образовно-васпитне де­лат­ности Школе, побољшавају се радна дисциплина и безбедност у Школи, чување школ­ске имовине и имовине ученика, запослених, родитеља и трећих лица и до­приноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, одраслих, запослених и родитеља.

Запослени имају обавезу да својим радом и укупним понашањем доприносе развијању позитивне атмосфере у Школи.

**Члан 4.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, огра­ничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравстве­ном стању, сметњи у развоју и инвалидитету, брачном и породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане законом када се посумња или утврди дискриминаторно понашање у Школи.

Препознавање облика дискриминације од стране запосленог, ученика, роди­теља или трећег лица у Школи врши се на основу ближих критеријума које заједнички пропису­ју министар надлежан за послове образовања (у даљем тексту: министар) и министар надлежан за људска и мањинска права.

**Члан 5.**

У Школи су, према запосленом, ученику, родитељу или трећем лицу, за­бра­њени:

1) дискриминација и дискриминаторно поступање;

2) физичко, психичко, социјално, сексуално, дигитално и свако друго насиље;

3) злостављање и занемаривање;

4) понашање које вређа углед, част или достојанство;

5) страначко организовање и деловање.

**Члан 6.**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код дете­та, ученика или одраслог примете знаци насиља, злостављања или занемаривања.

**Члан 7.**

Физичким насиљем сматра се: физичко кажњавање детета, ученика или одрас­лог од стране запосленог, родитеља или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Психичким насиљем сматра се понашање које доводи до тренутног или трај­ног угрожавања психичког и емоционалног здравља и достојанства.

Социјалним насиљем сматра се искључивање детета, ученика и одраслог из групе вршњака и различитих облика активности Школе.

Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним актив­ностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостав­ља­ња и занемаривања у Школи почињен од стране родитеља или трећег лица у Школи.

**Члан 8.**

У Школи је забрањен сваки облик насиља и злостављања о којима говоре Пра­вила, од стране ученика, родитеља или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља се подноси пре­кршајна или кривична пријава.

**Члан 9.**

Поступање у Школи као одговор на насиље и злостављање спроводи се према Протоколу поступања у установи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар.

Препознавање невербалних облика злостављања ученика од стране запосленог за време неге, одмора и рекреације и других облика васпитно-образовног рада врши се на основу ближих услова које прописује министар.

**Члан 10.**

У Школи је забрањено свако понашање којим се вређа углед, част или досто­јанство – запосленог према детету, ученику и одраслом; детета, ученика и одраслог пре­ма запосленом; родитеља или трећег лица према запосленом; запосленог према родитељу; детета, ученика и одраслог према другом детету, ученику или одраслом.

Директор Школе (у даљем тексту: директор) дужан је да у року од три дана од дана сазнања за повреду забране из става 1. овог члана предузме одговарајуће актив­ности и мере у оквиру надлежности Школе.

Препознавање понашања којима се вређа углед, част или достојанство у Школи врши се према ближим условима о начину препознавања тавог понашања, које заједнички прописују министар и министар надлежан за људска и мањинска права.

Поступање Школе када се посумња или утврди вређање угледа, части или до­сто­јанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, про­писује министар.

**Члан 11.**

Према ученицима који чине повреде обавеза ученика и повреде забрана могу се примењивати само оне мере које су утврђене законом или општим актом Школе.

**Члан 12.**

У Школи је забрањено страначко организовање и деловање и коришћење школ­ских просторија у такве сврхе.

**II. ПОНАШАЊЕ ЗАПОСЛЕНИХ**

**Члан 13.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 14.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора или секре­та­ра Школе о спречености за рад;

4) да се уздржавају од радњи којима се крше права ученика и/или других лица;

5) да се старају о остваривању права, обавеза и одговорности ученика;

6) да пријављују директору или Школском одбору кршење права ученика;

7) да долазе на посао прикладно одевени;

8) да пре или за време рада не узимају алкохол нити друга средства која утичу на способност за рад;

9) да не пуше у просторијама Школе нити у школском дворишту;

10) да не уносе у Школу нити у школско двориште оружје или друга опасна сред­ства којима се може угрозити живот и тело ученика, запослених и трећих лица или се може нанети материјална штета;

11) да за време рада не користе мобилни телефон нити друга средства којима се може омести процес рада;

12) да не оштећују имовину Школе, ученика, других запослених, родитеља ученика и трећих лица;

13) да користе средства Школе и потрошни материјал само у службене сврхе;

14) да не износе школску евиденцију, друга документа, средства Школе нити потрошни материјал без одобрења директора.

**Члан 15.**

Наставник је обавезан да у Школу дође најмање 15 минута пре почетка часа.

Дежурни наставник је обавезан да дежура у времену од 07.30 до 14.00 часова.

**Члан 16.**

Дежурни наставник дежурство обавља пре почетка смене, за време великог и малих одмора и после часова док не стигне ђачки аутобус.

**Члан 17.**

Дежурни наставник:

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) издаје налоге дежурним ученицима и помаже им у раду;

4) ради испуњавања својих обавеза, сарађује с директором, педагогом и другим лицима запосленим у Школи.

**Члан 18.**

Дежурство се обавља у улазном холу и у школском дворишту, а по потреби и на другим местима, у складу са одлуком директора.

**Члан 19.**

Хигијеничарка је обавезна да пре и после одржавања хигијене у просторијама у којима се одвија рад наставника и других запослених, дежура у холу или ходнику Шко­ле, односно испред просторија у којима одржава хигијену.

За време у које хигијеничарка користи дневни одмор или је из других разлога одсутна са свог радног места, друге хигијеничарке преузимају надзор над њеним радним мес­том.

**Члан 20.**

Домар и хигијеничарке обавезни су да без одлагања обавештавају дежурног нас­тав­ника, директора или секретара Школе о свакој промени која може довести до нарушавања реда и безбедности у Школи.

**III. ПОНАШАЊЕ УЧЕНИКА**

**Члан 21.**

Ученици су обавезни:

1) да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да се придржавају одлука органа Школе;

3) да поступају по налогу директора, наставника и струч­них сарадника;

4) да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском ста­решини, а по потреби и другим лицима запосленим у Школи;

5) да редовно похађају наставу и друге облике образовно-васпитног рада и да уредно извршавају своје школске обавезе;

6) да не закашњавају на наставу нити на друге облике образовно-васпитног рада;

7) да савесно раде на усвајању знања, вештина и вредносних ставова пропи­са­них школским програмом;

8) да прате сопствени напредак и да извештавају о томе наставнике и родите­ље;

9) да у поступку оцењивања покажу своје стварно знање без коришћења раз­них облика преписивања и других недозвољених облика помоћи;

10) да не ометају извођење наставе и да не напуштају час или други облик образовно-васпитног рада без претходног одобрења наставника;

11) да поштују личност других ученика, наставника и осталих запослених у Шко­ли;

12) да се уљудно понашају према другим ученицима, запосленима у Школи, родитељима и трећим лицима;

13) да се пристојно одевају;

14) да благовремено правдају изостанке;

15) да чувају имовину Школе и чистоћу и естетски изглед школских просто­ри­ја и школског дворишта;

16) да се старају о очувању животне средине и да се понашају у складу с пра­ви­лима еколошке етике;

17) да се уздржавају од уношења било каквих измена у школској евиденцији;

18) да за време образовно-васпитног рада поштују забрану употребе мобилног телефона и свих других средстава којима се може ометати рад;

19) да у згради Школе нити у школском дворишту, за време обављања обра­зов­но-васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

20) да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

21) да се уздржавају од изазивања туче и учествовања у тучи;

22) да се уздржавају од изражавања националне, расне и верске нетрпељивос­ти.

23) редовно похађају наставу, стичу знања, овладавају вештинама и уредно извршавају све друге обавезе у васпитно-образовном процесу,

24) долазе у школу и друга места у којима школа организује и спроводи образовно-васпитни процес, прикладно одевени за наменске активности ,

25) брину се о личној хигијени и уредности, хигијени школских и других просторија у којима се врши обаразовна- васпитна делатност.

26) долазе у школу на време пре почетка часа, а после знака за почетак наставе буду на свом месту, спремни за њен почетак,

27) дисциплиновано се понашају у учионици и другим просторијама школе за време трајања наставе, испита, као и на другим облицима образовно-васпитног рада у оквиру спортских, културних, и других активности,

28) воде сами рачуна о својим одевним предметима, прибору и опреми, а посебно за време трајања школског одмора,

29) чувају од оштећења школску имовину, односно имовину других организација за време посете или извођења дела програма образовно-васпитног рада ван школе,

30) пристојно се понашају и када нису у школи.

**Члан 22.**

Ученици су обавезни да буду у Школи најмање пет минута пре почетка нас­таве или другог облика образовно-васпитног рада.

**Члан 23.**

Ученици који су закаснили на час не смеју се задржавати у холовима, ход­ни­цима и другим просторијама Школе, него у пратњи дежурног ученика одлазе да при­сус­твују часу.

**Члан 24.**

По завршетку школских обавеза, ученици у реду и миру излазе из Школе.

**Члан 25.**

Редар је обавезан да буде у учионици најмање 15 минута пре почетка наставе.

Одељењски старешина сваке недеље одређује по два редара.

Редар:

1) извештава наставника о одсутним ученицима;

2) чува личне предмете, књиге и прибор ученика;

3) пријављује наставнику сваки нестанак или оштећење имовине Школе, уче­ни­ка или запослених лица;

4) обавештава наставника о променама које могу утицати на безбедност уче­ни­ка и/или других лица.

**Члан 26.**

Дежурни ученик обавезан је да на месту дежурства буде најмање 30 минута пре почетка наставе.

Дежурство се обавља у улазном холу Школе, од 7:30 до 14:00 часова.

Ученик је ослобођен од наставе за дан на који обавља дежурство.

Дежурство обавља један дежуран ученика I, II, III или IV разреда, утврђен у списку дежурства на почетку сваког месеца.

Дежурни ученик:

1) евидентира родитеље ученика и трећа лица која улазе у Школу, уписивањем њихових личних података и циља доласка;

2) ученике који су закаснили на наставу прати до учионице;

3) звони за улазак у Школу, као и за почетак и крај часа;

4) уочава све промене које могу довести до нарушавања реда и безбедности у Шко­ли и о њима без одлагања обавештава дежурног наставника, директора или секретара Школе;

5) ради испуњавања својих обавеза, сарађује с директором, дежурним наставником и другим лицима запосленим у Школи.

За дежурног ученика не може бити предложен ученик који има једну или више недовољних оцена и/или смањену оцену из владања.

**Члан 27.**

*Изостанци ученика:*

Ученик не може без одобрења предметног наставника да напусти час.

Уколико се ученик који је пуштен са часа услед физиолошких потреба не врати на час, изостанак се евидентира као неоправдани.

Ученици не смеју да напуштају час ради обављања приватних послова:

* куповине доручка
* прибављање потврда и слично.

Ученици су дужни да остану у учионици 15 минута након почетка часа, а дежурни наставник је дужан да у том времену обезбеди замену.

Уколико за то времем предметни наставник не дође или дежурни наставник не обезбеди замену, ученици могу да напусте тај час, а час се евидентира као неодржан.

Ученици су дужни да поштују правила школе и не ометају одржавање наставе у другим одељењима.

Изостајање ученика правда искључиво лично родитељ или старатељ ученика, у року од осам дана од дана повратка на наставу.

Изостанци ученика који се у том року не оправдају евидентирају се као неоправдани изостанци.

Изостанци се правдају лекарским уверењем које одељенском старешини доноси родитељ или старатељ и који се чува до краја те школске године.

Изузетно максимално до пет радних дана у школској години родитељ или старатељ може да оправда изостанке без лекарског уверења, али не више од два узастопна дана.

Директор Школе може на писмени захтев родитеља или старатеља ученика који се бави спортским, културним, хуманитарним и сл. активностима или из породичних разлога пустити са наставе до 15 радних дана.

Ако је ученик услед болести или других разлога спречен да присуствује настави, родитељ или старатељ је обавезан да о томе обавести одељенског старешину одмах, а најкасније у року од три дана од започињања изостајања.

Ако одељенски старешина није присутан оправдања ученика може прихватити дежрни наставник или педагог.

Ученик на почетку школске године одељенском старешини пријаљује Славу или други Верски празник који слави, те се ти изостанци аутоматски правдају.

Изузетно ће се правдати закашњење ученика на први час до 10 минута, из оправданих разлога као што су временске прилике, нередован саобраћај и слично.

Кашњење на остале часове евидентирају се као неоправдани изостанци, али је ученик обавезан да присуствује часу.

Наставник је дужан да ученика који је закаснио прими на час, а ученик је дужан да уђе на час без обзира што је закаснио, ако борави у просторијама Школе.

Директор, педагог, одељенски старешина, дежурни наставник је обавезан да ученика који проводи време на ходнику уведе на час.

Ако ученик самовољно напусти час даје му се неоправдани изостанак.

Ако ученици организовано напусте час о васпитној мери одлучиће одељенски старешина и одељенско веће.

Ако ученици организовано напусте два или више часова, ученицима се утврђује адекватан број неоправданих изостанака, а поред тога оцена из владања смањује се за једну оцену због нарушавања и ометања процеса извођења наставе.

Ученика који омета наставу наставник ће опоменути, и у књигу евиденције рада у рубрици „напомена“ уписати надолично понашање ученика.

**IV. ПОНАШАЊЕ РОДИТЕЉА, СТАРАТЕЉА И ТРЕЋИХ ЛИЦА**

**Члан 28.**

Родитељи, старатељи и трећа лица (у даљем тексту: остала ли­ца) обавезни су да поштују Правила и друге опште акте Школе.

**Члан 29.**

Родитељи, старатељи и остала лица обавезна су да се приликом уласка у школску зграду јаве дежур­ном ученику, ради евидентирања.

**Члан 30.**

Родитељи, старатељи и остала лица обавезна су да се према ученицима, запосленима и другим лици­ма која се затекну у школској згради или школском дворишту понашају уљудно.

**Члан 31.**

Родитељи или старатељи ученика, поред обавеза које су заједничке за сва остала лица, имају и следеће обавезе:

1) да благовремено обавештавају Школу о спречености свог детета да присуствује настави и да правдају изостанке свог детета;

2) да на позив органа Школе, педагога, или наставника дођу у Школу;

3) да редовно измирују новчана дуговања према Школи;

4) да редовно долазе на родитељске састанке и да се интересују за учење и вла­дање свог детета;

5) да учествују у раду органа Школе чији су чланови.

**V. ЗАВРШНЕ ОДРЕДБЕ**

**Члан 32.**

Даном ступања на снагу Правила престаје да важи Правила понашања ученика, запослених и родитеља ученика заведен под бројем 1474, од 24.12.2013. године.

**Члан 33.**

Правила ступају на снагу осмог дана од дана објављивања на огласној табли Школе.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_

Правила су заведена под деловодним бројем 257/2018, од 30.03.2018. године, објављена су на огласној табли Школе дана 30.03.2018. године, а ступила су на снагу дана 07.04.2018. године.

Секретар Школе

###### \_\_\_\_\_\_\_\_\_\_\_\_\_\_\_\_\_\_\_\_\_